ผลการดำเนินงานของ ธ.ก.ส. ครึ่งปีบัญชี 2564 พร้อมมุ่งดูแลเกษตรกรก้าวผ่านวิกฤตโควิด-19 และภัยธรรมชาติ
นายธนารัตน์ งามวลัยรัตน์ ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ในโอกาสครบรอบวันสถาปนา ธ.ก.ส. ก้าวสู่ปีที่ 56 ธ.ก.ส. ได้ดำเนินงานผ่าน 3 มาตรการ ประกอบด้วย มาตรการเยียวยา  มาตรการบรรเทาและมาตรการฟื้นฟู เพื่อช่วยเหลือเกษตรกรและลูกค้าอย่างต่อเนื่องจากสถานการณ์โควิด-19 และช่วงที่เกิดอุทกภัย ส่งผลให้การดำเนินงานในช่วง 6 เดือนแรกของปีบัญชี 2564 (1 เมษายน - 30 กันยายน 2564) ธ.ก.ส. มียอดจ่ายสินเชื่อทั้งระบบ 1,569,161 ล้านบาท โดยจ่ายสินเชื่อแล้ว 299,948 ล้านบาท เพิ่มขึ้นร้อยละ 15.77 มียอดเงินฝากสะสม 1,784,023 เพิ่มขึ้น 2,441 ล้านบาท และมีรายได้รวม 41,084 ล้านบาท ส่วนค่าใช้จ่ายมีจำนวน 39,623 ล้านบาท คงเหลือกำไรสุทธิจำนวน 1,461 ล้านบาท จากการประเมินภาวะเศรษฐกิจเกษตรในช่วงไตรมาสที่ 3 และ 4 คาดว่าจะขยายตัวที่ร้อยละ 2.5 - 2.8 จากปัจจัยสนับสนุนที่ส่งผลดีต่อราคาสินค้าเกษตรและรายได้ในภาคเกษตร ทั้งปริมาณน้ำฝนที่อยู่ในเกณฑ์ค่าเฉลี่ย แนวโน้มเงินบาทที่อ่อนค่าเทียบกับครึ่งปีแรก และเศรษฐกิจคู่ค้าที่ขยายตัว ทำให้มูลค่าการส่งออกสินค้าเกษตรในครึ่งปีหลังเพิ่มขึ้นร้อยละ 33.06 จากช่วงเดียวกันของปีก่อน พร้อมคาดว่า GDP ของประเทศจะขยายตัวที่ร้อยละ 2.1สำหรับการดำเนินงานในช่วง 6 เดือนหลัง (1 ตุลาคม 2564 - 31 มีนาคม 2565) ธ.ก.ส. จะดำเนินการด้านการฟื้นฟูลูกค้า มุ่งเน้นการตรวจสุขภาพหนี้ไปสู่การบริหารจัดการหนี้  การพัฒนาคุณภาพงาน  สานต่อธุรกิจชุมชน  มุ่งเน้นนวัตกรรม เพื่อสนับสนุนเกษตรกรนำเครื่องมือที่ทันสมัยโดยใช้เทคโนโลยีดิจิทัลมาพัฒนานวัตกรรมทางการเกษตรและการนำองค์กรสู่ความยั่งยืน